ཨ་སྔགས་ཚེ་རིང་བཀྲ་ཤིས་ཀྱི་སེམས་ཀྱི་འགྲུལ་བཞུད་ནི་དམིགས་བསལ་ཅན་གྱི་ཡུལ་སྐོར་བརྩམས་ཆོས་ཤིག་སྟེ།གཞུང་ཧྲིལ་པོའི་ངོས་ནས་འཆད་ན་བརྩམས་ཆོས་ཀྱི་མགོ་མཇུག་བར་གསུམ་དུ་ཡུལ་སྐོར་བརྩམས་ཆོས་ཁྱད་ཆོས་མངའ་ཡང་།བྱེ་བྲག་ཏུ་ཡུལ་ལྗོངས་ཀྱི་རྣམ་པ་བྲིས་པའི་ཆ་ཉུང་ཙམ་ལས་མེད།གཙོ་བོར་ཡུལ་དངོས་རྟོག་ཞིབ་ཀྱི་རྣམ་པས་བྲིས་ཡོད་དེ།མཁས་དབང་དགེ་འདུན་ཆོས་འཕེལ་གྱི་འཁྲུངས་ཡུལ་དེ་བརྗོད་བྱའི་གཙོ་ཐིག་ཏུ་བཟུང་ནས།ཁོང་གི་མི་ཚེའི་ལོ་རྒྱུས་ལས་ཐོག་མའི་ལྟེ་ཁྲག་འཕོས་གནས་བཅས་ལ་ཡུལ་དངོས་རྟོག་ཞིབ་ཀྱིས་རྩད་གཅོད་དཔྱིས་ཕྱིན་པ་བགྱིས་ཤིང་།ཁོང་དང་འབྲེལ་ཡོད་ཀྱི་ལོ་རྒྱུས་ཡིག་ཆ་དང་རྒྱུན་འབྱམས་སུ་སོང་བའི་བཤད་རྒྱུན་འགའ་ཞིག་ལ་ཡུལ་དངོས་ཀྱིས་ཁོང་གི་སྐུ་ཚ་གཡུང་དྲུང་རྒྱལ་གྱི་ཁ་བརྡ་ལས་དགག་སེལ་སྨྲ་མེད་པ་མཛད་ཅིང་།ལོ་རྒྱུས་ཀྱི་དོན་གནད་འགའ་ལ་ལུང་རིགས་དཔྱད་གསུམ་གྱིས་གསེད་བཀྲོལ་གནང་ཡོད་པས་བོད་ཀྱི་རིག་གནས་ལ་དོན་གཉེར་ཡོད་པ་ཞིག་ཡིན་ཚེ་ངེས་པར་ཐེངས་ཤིག་བཀླག་དགོས་པའི་ཡུལ་སྐོར་ཟིན་བྲིས་ཀྱི་བརྩམས་ཆོས་རྨད་དུ་བྱུང་བ་ཞིག་ཡིན།སྐལ་བཟང་ནོར་བུའི་བདག་གི་ཨ་ཧྥེ་རི་ཁའི་འགྲུལ་བསྐྱོད་ནི་ནང་དོན་གྱི་ཆ་ནས་བོད་ཀྱི་ཡུལ་རྣམ་མཛེས་ལྗོངས་ལས་རིང་དུ་གྱེས་པའི་གླིང་ཕྲན་གཞན་ཞིག་གི་གནས་ཚུལ་ཏེ།གླིང་ཆེན་ཨ་ཧྥེ་རི་ཁའི་ཤར་ལྷོའི་ཕྱོགས་སུ་ཆགས་པའི་མཱ་ལ་ཝེ་ཞེས་པའི་རྒྱལ་ཁབ་ཅིག་ཡིན།བརྩམས་ཆོས་ནང་རྒྱལ་ཁབ་དེའི་མི་རྣམས་ཡིད་སྐྱོ་ཉམས་ངའི་འཚོ་བ་ཞིབ་འབྲི་བྱས་པ་བརྒྱུད་ས་དེ་གའི་མི་རྣམས་ཀྱི་ཡུལ་ལུགས་གོམས་གཤིས་དང་།སྤྱི་ཚོགས་ཀྱི་གནད་དོན་མང་པོ་ཞིག་བྲིས་ཡོད་དེ།ཚང་མ་གོ་ལ་ཟླུམ་པོ་འདིའི་སྟེང་གི་མིའི་རིགས་སུ་གྱུར་བ་འདྲ་མཉམ་ཡིན་པའི་ཆ་ནས་སྡུག་བསྔལ་གྱིས་མཐར་བ་མི་རྣམས་ལ་སྙིང་རྗེ་དང་རོགས་རམ་གྱི་ཕྱག་ཟུང་སྐྱོང་བ་ནི་མི་ཆོས་དང་མཐུན་པའི་ཡ་རབས་སྤྱོད་བཟང་ཡིན་ཚུལ་དང་།དེར་འཕྲོས་གཞན་དཔེ་རང་ལ་སྦྱར་ཏེ་རང་མི་རིགས་འདིའང་ནམ་ཡིན་ཡང་གཞན་གྱི་རོགས་རམ་ཁོ་ནར་སྐྱབས་བཅོལ་ནས་འདུག་མི་ཉན་པར་འཆམ་མཐུན་གྱི་སྤྱི་ཚོགས་གསར་པའི་ནང་འཕེལ་རྒྱས་ཀྱི་ལམ་སྣེ་གསར་པ་ཞིག་ཏུ་བསྐྱོད་དགོས་པའི་འབོད་སྐུལ་ཡང་ཡང་བཏང་ཡོད།